O‘zbekiston Respublikasi Vazirlar Mahkamasining “O‘zbekiston Respublikasi Prezidentining “To‘g‘ridan-to‘g‘ri xususiy xorijiy investitsiyalarni jalb etishni rag‘batlantirish borasidagi qo‘shimcha chora-tadbirlar to‘g‘risida”gi Farmonini amalga oshiris

O‘zbekiston Respublikasi Prezidentining “O‘zbekiston Respublikasi Investitsiyalar va tashqi savdo vazirligi faoliyatini tashkil etish to‘g‘risida” 2019-yil 28-yanvardagi PQ-4135-son qarori ijrosini ta’minlash maqsadida Vazirlar Mahkamasi qaror qiladi:
 1. Vazirlar Mahkamasining “O‘zbekiston Respublikasi Prezidentining “To‘g‘ridan-to‘g‘ri xususiy xorijiy investitsiyalarni jalb etishni rag‘batlantirish borasidagi qo‘shimcha chora-tadbirlar to‘g‘risida”gi Farmonini amalga oshirish chora-tadbirlari haqida” 2005-yil 2-avgustdagi 180-son qaroriga ilovaga muvofiq o‘zgartirishlar kiritilsin. 
 2. O‘zbekiston Milliy axborot agentligi va O‘zbekiston Milliy teleradiokompaniyasiga O‘zbekiston Respublikasi Investitsiyalar va tashqi savdo vazirligi hamda Adliya vazirligi bilan birgalikda ushbu qarorning mazmun-mohiyatini ommaviy axborot vositalarida keng yoritish hamda investorlar o‘rtasida tushuntirish ishlarini olib borish tavsiya etilsin. 
 3. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov zimmasiga yuklansin.
 1. 1 va 2-bandlar quyidagi tahrirda bayon qilinsin:
 “1. Quyidagilar:
 “Investitsiyalar va investitsiya faoliyati to‘g‘risida”gi O‘zbekiston Respublikasi Qonunining 19-moddasida belgilangan kafolatlarni qo‘llash haqida xabar berish tartibi to‘g‘risidagi nizom 1-ilovaga muvofiq;
 O‘zbekiston Respublikasi Hukumati bilan chet ellik investor o‘rtasida investitsiya shartnomalarini tuzish, o‘zgartirish kiritish, tugatish va amalga oshirish tartibi to‘g‘risidagi nizom 2-ilovaga muvofiq tasdiqlansin.
 2. Belgilansinki, chet ellik investorga O‘zbekiston Respublikasi Hukumati tomonidan qonun hujjatlarida belgilanganga qo‘shimcha kafolatlar va qo‘llab-quvvatlash choralari (imtiyozlar va preferensiyalar) berilgan taqdirda O‘zbekiston Respublikasi Investitsiyalar va tashqi savdo vazirligi orqali O‘zbekiston Respublikasi Hukumati bilan chet ellik investor o‘rtasida investitsiya shartnomasi tuziladi va shartnoma keyinchalik O‘zbekiston Respublikasi Prezidenti yoki Vazirlar Mahkamasi tomonidan tasdiqlanadi”.
 2. 1-ilovaning matni quyidagi tahrirda bayon qilinsin:
 1. Ushbu Nizom “Investitsiyalar va investitsiya faoliyati to‘g‘risida”gi O‘zbekiston Respublikasi Qonunining 19-moddasida investorlarga yoki ularning investitsiyalariga berilgan kafolatlarni qo‘llash haqida xabar berish tartibini belgilaydi.
 2. Agar O‘zbekiston Respublikasining keyingi qonun hujjatlari investitsiya kiritish shart-sharoitlarini yomonlashtirsa, chet ellik investor tegishli vakolatli organni kafolat qo‘llanishi to‘g‘risida xabardor qiladi.
 Yuridik shaxslarni davlat ro‘yxatidan o‘tkazadigan davlat tashkilotlari, O‘zbekiston Respublikasi Tashqi ishlar vazirligi, Ichki ishlar vazirligi, Investitsiyalar va tashqi savdo vazirligi hamda xizmat ko‘rsatuvchi banklar investor tomonidan kafolat qo‘llanishi to‘g‘risida xabardor qilinadigan vakolatli organlar hisoblanadi.
 3. Kafolatlarni qo‘llash haqidagi xabarnoma yozma shaklda:
 qonun hujjatlarida nazarda tutilgan hollardan tashqari chet ellik investorning chet elga o‘tkaziladigan daromadlari (foydasi)ni repatriatsiya qilish tartib-taomilini murakkablashtiradigan yoki uning miqdorini kamaytiradigan qo‘shimcha talablar joriy etilgan taqdirda — xizmat ko‘rsatuvchi bankka;
 investitsiyalarni amalga oshirish hajmlariga son jihatdan cheklovlar va investitsiyalar miqdori bo‘yicha boshqa qo‘shimcha talablar, shu jumladan, chet el investitsiyalari ishtirokidagi korxonalarda chet el investitsiyalarining eng kam miqdorini ko‘paytirish, respublika korxonalarining ustav fondlarida chet ellik investorlarning ulushli qatnashishi bo‘yicha cheklovlar shaklidagi talablar, shuningdek, chet el investitsiyalarini amalga oshirish bo‘yicha boshqa qo‘shimcha talablar joriy etilgan taqdirda — yuridik shaxslarni davlat ro‘yxatidan o‘tkazadigan tegishli davlat tashkilotlariga; 
 chet ellik investorlarning vizalarini rasmiylashtirish va muddatini uzaytirishning qo‘shimcha tartib-taomillari joriy etilgan taqdirda — O‘zbekiston Respublikasi Tashqi ishlar vazirligiga va (yoki) Ichki ishlar vazirligiga; 
 chet ellik investorga qonun hujjatlarida belgilanganga qo‘shimcha kafolatlar va qo‘llab-quvvatlash choralari beradigan investitsiya shartnomasi mavjud bo‘lgan taqdirda investitsiya shartnomasida ko‘rsatilgan investitsiya kiritish shartlari bo‘yicha — O‘zbekiston Respublikasi Investitsiyalar va tashqi savdo vazirligiga yuboriladi (beriladi).
 Xabarnoma investor tomonidan investitsiya kiritish shartlarini yomonlashtiradigan qonun hujjati qabul qilingandan keyin istalgan vaqtda yuborilishi mumkin. Xabarnomada chet ellik investor investitsiya kiritish shartlari yomonlashdi deb hisoblaydigan holatlar va kafolat amal qilishi muddati mobaynida o‘zi qo‘llash niyatida bo‘lgan investitsiya kiritish sanasida amal qilgan qonun hujjati ko‘rsatiladi. 
 4. Chet ellik investorning xabarnomasi chet ellik investorga nisbatan vakolatli organ tomonidan investitsiya kiritgan sanasida amal qilgan qonun hujjati qo‘llanishi uchun asos hisoblanadi. Xabarnoma, vakolatli organga yuborilishi sanasidan qat’i nazar, investitsiya kiritish shartlarini yomonlashtiradigan qonun hujjati kuchga kirgan paytdan boshlab amal qiladi.
 Vakolatli organ chet ellik investorning xabarnomasiga rozilik bildirmagan taqdirda, “Investitsiyalar va investitsiya faoliyati to‘g‘risida”gi O‘zbekiston Respublikasi Qonunining 19-moddasi chet ellik investorga qo‘llanishining qonuniyligi to‘g‘risidagi yuridik xulosa uchun O‘zbekiston Respublikasi Adliya vazirligiga murojaat qilishi mumkin.
 5. O‘zbekiston Respublikasi Adliya vazirligi murojaat olingan paytdan boshlab ikki hafta muddatda tegishli vakolatli organga asoslangan xulosa yuboradi.
 Vakolatli organ chet ellik investorga kafolat qo‘llanishining noqonuniyligi to‘g‘risidagi da’vo bilan sudga murojaat qilishi mumkin.
 Chet ellik investorga kafolat qo‘llanishi noqonuniyligi to‘g‘risida Adliya vazirligining yuridik xulosasi mavjud bo‘lgan taqdirda, vakolatli organ davlat boji to‘lamasdan tegishli da’vo bilan sudga murojaat qilishi mumkin.
 6. Vakolatli organning chet ellik investor xabarnomasiga rozilik bildirmasligi, yuridik xulosa uchun O‘zbekiston Respublikasi Adliya vazirligiga va chet ellik investorga kafolat qo‘llanishining noqonuniyligi to‘g‘risidagi da’vo bilan sudga murojaat qilishi chet ellik investorga nisbatan kafolat qo‘llanishini to‘xtatib turish uchun asos hisoblanmaydi.
 7. Ushbu Nizomning amal qilishi O‘zbekiston Respublikasining qonun hujjatlari va xalqaro shartnomalariga muvofiq belgilanadigan O‘zbekiston Respublikasining milliy xavfsizligi manfaatlarini himoya qilishni ta’minlash bilan bevosita bog‘liq bo‘lgan qonun hujjatlari qabul qilinishi, ularga qo‘shimchalar kiritilishi yoxud ularning bekor qilinishiga tatbiq etilmaydi”.
 3. 2-ilovaning matni quyidagi tahrirda bayon qilinsin:
 1. Ushbu Nizom “Investitsiyalar va investitsiya faoliyati to‘g‘risida”gi O‘zbekiston Respublikasi Qonuniga muvofiq chet ellik investorlarga qonun hujjatlarida belgilanganlarga qo‘shimcha kafolatlar va qo‘llab-quvvatlash choralari (imtiyozlar va preferensiyalar) berishda ular bilan O‘zbekiston Respublikasi Hukumati tomonidan investitsiya shartnomalari tuzish, o‘zgartirish kiritish, tugatish va amalga oshirish tartibini belgilaydi.
 Chet ellik investorlar bilan ularning qo‘shimcha kafolatlar va qo‘llab-quvvatlash choralari (imtiyozlar va preferensiyalar) berish bilan bog‘liq bo‘lmagan investitsiya majburiyatlarini mustahkamlashga yo‘naltirilgan shartnomalarni tuzish va amalga oshirish qonun hujjatlarida belgilangan tartibda amalga oshiriladi. 
 Ushbu Nizom Qoraqalpog‘iston Respublikasi Vazirlar Kengashi, viloyatlar va Toshkent shahar hokimlari tomonidan 10 million AQSh dollaridan ko‘p bo‘lmagan ekvivalentda chet el investitsiyasi ulushi bo‘lgan investitsiya loyihalarini amalga oshirishda chet el investorlari bilan investitsiya shartnomalarini tuzish huquqiga nisbatan tatbiq etilmaydi.
 2. O‘zbekiston Respublikasi Hukumati bilan investitsiya shartnomasini tuzish va amalga oshirish ushbu Nizomga 1-ilovaga muvofiq sxemaga asosan amalga oshiriladi.
 3. Chet ellik investorlarga kafolatlar va qo‘llab-quvvatlash choralari (imtiyozlar va preferensiyalar):
 barqaror iqtisodiy o‘sishni, mamlakat iqtisodiyotining ilg‘or texnologik o‘zgarishini ta’minlovchi ustuvor tarmoqlarga;
 respublikaning eksport salohiyatini mustahkamlash va kengaytirishni, respublikani jahon xo‘jalik aloqalariga integratsiyalashni ta’minlovchi ustuvor loyihalarga investitsiya kiritishda har bir aniq holatda beriladi. 
 Bunda soliqlar, bojxona to‘lovlari va boshqa majburiy to‘lovlar bo‘yicha qo‘shimcha imtiyozlar chet ellik investorlar tomonidan tashkil etilgan chet ellik investitsiyalar ishtirokidagi korxonalarga faqat aniq belgilangan muddatga beriladi va muddatsiz bo‘lishi mumkin emas.
 4. O‘zaro kelishuvga asosan qo‘shimcha kafolatlar va qo‘llab-quvvatlash choralari (imtiyozlar va preferensiyalar) beriladigan investorlar tomonidan majburiyatlarning bajarilishini ta’minlash maqsadida investor bilan investitsiya shartnomasi tuziladi. 
 5. Investitsiya shartnomasi O‘zbekiston Respublikasi Investitsiyalar va tashqi savdo vazirligi orqali O‘zbekiston Respublikasi Hukumati hamda chet ellik investor (investorlar) o‘rtasida yozma shaklda tuziladi.
 6. Investitsiya shartnomasi chet ellik investorning huquqlari, majburiyatlari va javobgarligini hamda O‘zbekiston Respublikasi Hukumatining amalga oshirilayotgan loyihalarga nisbatan huquqlari, majburiyatlari va javobgarligini belgilaydi va o‘zaro shartnomaviy majburiyatlarni o‘rnatadi.
 7. Kafolatlar va qo‘llab-quvvatlash choralari (imtiyozlar va preferensiyalar) O‘zbekiston Respublikasi Hukumati kafolatlarini berishni, loyihalarni amalga oshirishga davlat tomonidan ko‘maklashishni, jumladan, investitsiya loyihalarini moliyalashtirishga ko‘maklashishni, investitsiya dasturiga kiritishni yoki O‘zbekiston Respublikasi qonun hujjatlariga muvofiq boshqa chora-tadbirlarni o‘z ichiga olishi mumkin. 
 8. Investitsiya shartnomasi quyidagilarni o‘z ichiga olishi lozim:
 investitsiyalar obyekti va hajmi, loyihaning boshlanishi va tugallanishi muddatlari; 
 investitsiya shartnomasining amal qilish muddati va shartlari;
 korrupsiyaga va monopoliyaga qarshi qo‘shimcha shartlar;
 chet ellik investorning, shu jumladan, investitsiya kiritish hajmi, mahsulot ishlab chiqarish, mahalliylashtirish, mahsulot sifati, tovarlar va xizmatlar eksporti hajmi, shuningdek, atrof muhitni muhofaza qilish, tabiiy resurslardan oqilona foydalanish, mehnat texnika xavfsizligi to‘g‘risidagi qonun hujjatlariga rioya qilish bo‘yicha huquq va majburiyatlari;
 xalqaro standartlarga, shuningdek, energiya samaradorligi va ekologiya normalari bo‘yicha zamon talablariga mos keladigan zamonaviy uskunalar va texnologiyalarni yetkazib berish yuzasidan chet ellik investorning majburiyatlari; 
 O‘zbekiston Respublikasi Hukumatining, shu jumladan, qonun hujjatlarida belgilanganlarga qo‘shimcha kafolatlar va qo‘llab-quvvatlash choralari (imtiyozlar va preferensiyalar) berish bo‘yicha huquq va majburiyatlari; 
 moliyalashtirish manbalari, loyihani amalga oshirish jadvallari, investitsiya loyihasining amalga oshirilishini texnik nazorat qilish tartibi to‘g‘risidagi axborotlar;
 chet ellik investor tomonidan uning majburiyatlari ijrosi to‘g‘risidagi hisobotlarni taqdim etish tartibi va muddatlari;
 tomonlarning investitsiya shartnomasi shartlariga rioya qilmaganligi uchun javobgarligi, shu jumladan, chet ellik investorga davlat organlari mansabdor shaxslarining g‘ayriqonuniy harakatlari (harakatsizligi) natijasida yetkazilgan zararning o‘rnini qoplash, shuningdek, investitsiya shartnomasiga muvofiq chet ellik investor o‘z majburiyatlariga rioya qilmaganda yoki lozim darajada rioya qilmaganda, O‘zbekiston Respublikasi Hukumati tomonidan o‘z majburiyatlarini bajarishni bir tomonlama tartibda rad etish huquqi; 
 investitsiya shartnomasiga o‘zgartishlar kiritish tartibi;
 investitsiya shartnomasini bekor qilish tartibi;
 investitsiya shartnomasi taraflari o‘rtasidagi investitsiya shartnomasi qoidalari bilan bog‘liq nizolarni hal etish tartibi, nizolarni ko‘rib chiqish joyi va organi. Bunda O‘zbekiston Respublikasi yoki xorijiy davlat sudi, O‘zbekiston Respublikasi yoki xorijiy davlat hududida tashkil etilgan xalqaro tijorat arbitraji nizolarni ko‘rib chiquvchi organ sifatida belgilanishi mumkin.
 Investitsiya shartnomasida investitsiya loyihasining o‘ziga xos xususiyatlariga qarab boshqa shartlar, shu jumladan, quyidagi shartlar ham bo‘lishi mumkin:
 hududning ishlab chiqarish va ijtimoiy infratuzilmasini rivojlantirish bo‘yicha tomonlarning o‘zaro majburiyatlari;
 chet el investorining shartnoma shartlarini bajarish natijasida ishlab chiqargan, o‘ziga tegishli bo‘lgan mahsulotni va olingan foydani (daromadlarni) O‘zbekiston Respublikasidan olib chiqish huquqi;
 chet el investorining O‘zbekiston Respublikasi fuqarolari orasidan xodimlarni yollash va o‘qitishga doir majburiyatlari, texnologiyalardan foydalanish shartlari, shuningdek, investitsiya loyihasini amalga oshirish tugallanganidan so‘ng tashkil etilgan tashkilot xodimlarini o‘qitish bo‘yicha majburiyatlari.
 Investitsiya shartnomasida chet el investoriga uni bozorda ustun mavqega qo‘yadigan mutlaq qoidalar va huquqlar berilishi taqiqlanadi.
 9. Investitsiya shartnomasini tuzish bo‘yicha taklif bilan tashabbus ko‘rsatish chet ellik investor tomonidan mustaqil ravishda yoki davlat boshqaruvi organlari, xo‘jalik birlashmalari, mahalliy ijro etuvchi hokimiyat organlari yohud xo‘jalik yurituvchi subyektlar (keyingi o‘rinlarda — loyiha tashabbuskorlari) bilan birgalikda belgilangan tartibda amalga oshiriladi.
 Investitsiya shartnomasini tuzish uchun chet ellik investor mustaqil ravishda yoki loyiha tashabbuskorlari bilan birgalikda Investitsiyalar va tashqi savdo vazirligiga (keyingi o‘rinlarda — Vazirlik) yoki O‘zbekiston Respublikasi Investitsiyalar va tashqi savdo vazirligi huzuridagi Xorijiy investitsiyalarni jalb etish agentligiga (keyingi o‘rinlarda — Agentlik) quyidagilarni taqdim etadi: 
 investitsiya shartnomasini tuzishning maqsadi, investitsiya faoliyati obyektiga investitsiya kiritish hamda investitsiya loyihalarini amalga oshirish yuzasidan mavjud tajribasi (mavjud bo‘lgan taqdirda) to‘g‘risidagi ma’lumotlarni ko‘rsatgan holda ariza;
 ushbu Nizomga 2-ilovada keltirilgan namunaviy shakliga muvofiq Investitsiya shartnomasi loyihasi;
 qonun hujjatlarida belgilangan hollarda vakolatli organlarda ekspertizadan o‘tkazilgan texnik-iqtisodiy asoslash (texnik-iqtisodiy hisoblash) asosida bajarilgan loyiha biznes-rejasi.
 Vazirlik yoki Agentlik tegishli davlat organlarining xulosalarini, xususan, investitsiya shartnomasi loyihasining huquqiy ekspertizasi yuzasidan — Adliya vazirligining xulosasini, investitsiya loyihasini moliyaviy-iqtisodiy baholash yuzasidan — Moliya vazirligi hamda Iqtisodiy taraqqiyot va kambag‘allikni qisqartirish vazirligi xulosalarini, chet ellik investorlarga va (yoki) tashkil etiladigan xorijiy investitsiyalar ishtirokidagi korxonaga qonun hujjatlarida belgilanganlarga qo‘shimcha ravishda kafolatlar va qo‘llab-quvvatlash choralari (imtiyozlar va preferensiyalar) berish yuzasidan — Davlat bojxona qo‘mitasi va Davlat soliq qo‘mitasi xulosalarini oladi.
 10. Chet ellik investor tomonidan taqdim etilgan investitsiya shartnomasi loyihasi va boshqa materiallar investitsiya shartnomasi loyihasi olingan kundan boshlab o‘n besh kun mobaynida vakolatli organlar tomonidan ko‘rib chiqiladi.
 Agar investitsiya shartnomasi qayta ishlash uchun qaytarilsa, shuningdek, ushbu Nizomning 9-bandi oltinchi xatboshisida ko‘rsatilgan davlat organlarining e’tirozlari mavjud bo‘lgan taqdirda, ko‘rib chiqish muddati qayta ishlab chiqilgan investitsiya shartnomasining loyihasi olingan kundan boshlab hisoblanadi.
 Investitsiya shartnomasi loyihasi va boshqa materiallarni ko‘rib chiqish uchun qo‘shimcha o‘rganish va tekshirish yoxud boshqa chora-tadbirlar ko‘rish talab etilgan hollarda, ularni ko‘rib chiqish muddatlari tegishli davlat organining rahbari yoki boshqa mansabdor shaxsi tomonidan uzog‘i bilan bir oyga uzaytirilishi mumkin, bu haqda chet ellik investorga yozma ravishda xabar qilinadi.
 11. Zarurat bo‘lganda investitsiya shartnomasi qoidalarini kelishib olish maqsadida Vazirlik yoki Agentlik hamda chet ellik investor (investorlar) o‘rtasida muzokaralar o‘tkaziladi.
 12. Vazirlik investitsiya shartnomasi loyihasini barcha vakolatli organlar bilan kelishgandan so‘ng uni Vazirlar Mahkamasiga kiritadi. Vazirlar Mahkamasi investitsiya shartnomasi loyihasini ko‘rib chiqadi va uni belgilangan tartibda ma’qullaydi yoki e’tirozlar bo‘lgan taqdirda qayta ishlash uchun qaytariladi. Investitsiya shartnomasi ma’qullangan taqdirda Vazirlik tomonidan imzolanadi.
 13. Investitsiya shartnomasini tasdiqlash to‘g‘risida O‘zbekiston Respublikasi Hukumatining tegishli qarori loyihasi Vazirlik tomonidan tayyorlanadi hamda Vazirlar Mahkamasining Reglamentida belgilangan tartibda Hukumatga kiritiladi.
 Agar investitsiya loyihasining texnik-iqtisodiy asoslanishi (texnik-iqtisodiy hisobi) Vazirlar Mahkamasi tomonidan tasdiqlanishi kerak bo‘lsa, investitsiya shartnomasini tasdiqlash to‘g‘risidagi tegishli band investitsiya loyihasining texnik-iqtisodiy asoslanishi (texnik-iqtisodiy hisobi)ni tasdiqlash haqidagi Hukumat qarori loyihasiga kiritilishi mumkin.
 Agar investitsiya shartnomasida soliq hamda bojxona imtiyozlari va preferensiyalari berish nazarda tutilsa, bunday shartnoma qonun hujjatlarida belgilangan tartibda tasdiqlanadi. 
 14. Chet ellik investor bilan investitsiya shartnomasi uni tasdiqlash to‘g‘risida qaror qabul qilingan sanadan boshlab kuchga kiradi, ushbu qarorda boshqacha qoidalar nazarda tutilgan hollar bundan mustasno.
 15. Chet ellik investor investitsiya shartnomasida belgilangan tartibda va muddatlarda Vazirlikka qabul qilingan majburiyatlarning bajarilishi to‘g‘risida hisobotlar taqdim etadi. Vazirlik investitsiya shartnomasidan kelib chiqadigan majburiyatlarning chet ellik investor tomonidan bajarilishi monitoringini olib boradi.
 16. Investitsiya shartnomasiga o‘zaro kelishuga ko‘ra o‘zgartirishlar va qo‘shimchalar kiritilishi mumkin, ular yozma shaklda rasmiylashtiriladi va investitsiya shartnomasida belgilangan tartibda kuchga kiradi. 
 Investitsiya shartnomasiga o‘zgartirish va qo‘shimcha kiritish ushbu Nizomda belgilangan investitsiya shartnomasini tuzish tartibiga asosan amalga oshiriladi.
 17. Investitsiya shartnomasini bekor qilish investitsiya shartnomasida nazarda tutilgan tartibda, shu jumladan, quyidagi asoslardan biri bo‘yicha amalga oshiriladi:
 investitsiya shartnomasida ko‘rsatilgan amal qilish muddatining tugashi yoki chet ellik investor tomonidan investitsiya shartnomasi bo‘yicha o‘z majburiyatlari to‘liq hajmda bajarilishi; 
 tomonlarning o‘zaro kelishuviga ko‘ra;
 chet ellik investor tomonidan investitsiya shartnomasi bo‘yicha olingan majburiyatlarning buzilishi yoki bajarilmasligi hollarida O‘zbekiston Respublikasi Hukumatining tashabbusi bilan.
 Qo‘shimcha kafolatlar va qo‘llab-quvvatlash choralarining (imtiyozlar va preferensiyalar) amal qilish muddati investitsiya shartnomasining amal qilish muddati tugashi bilan to‘xtatiladi yoki investitsiya shartnomasida nazarda tutilgan tartibda bunday muddat tugashidan avval to‘xtatilishi mumkin.
 18. Ushbu Nizomning amal qilishi u kuchga kirgandan keyin amalga oshiriladigan investitsiya loyihalariga nisbatan tatbiq etiladi.